ബോട്ടിടിച്ച് ചീനവലകള് തകര്ന്നു കൊടുങ്ങല്ലൂര്: അഴീക്കോട് അഴിമുഖത്തിന് സമീപം മത്സ്യബന്ധന ബോട്ടിടിച്ച് ചീനവലകള് തകര്ന്നു. മഠത്തിപ്പറമ്ബില് അശോകന്, മഠത്തിപ്പറമ്ബില് ബാബു എന്നിവരുടെ ചീനവലകളാണ് നശിച്ചത്. മൂന്ന് മാസത്തിനിടെ ഇത് മൂന്നാമത്തെ തവണയാണ് സമാനമായ രീതിയില് ചീനവലകള് തകരുന്നത്. മുനക്കലില് പുലിമുട്ടിനോട് ചേര്ന്ന് കടല്പാതയോരത്ത് സ്ഥാപിച്ചിട്ടുള്ള ചീനവലകളില് രണ്ടെണ്ണമാണ് നശിച്ചത്. ചൊവ്വാഴ്ച്ച പുലര്ച്ചെയായിരുന്നു സംഭവം. കരയില് ചൂണ്ടയിട്ടിരുന്ന നാട്ടുകാര് സംഭവം കണ്ട് ഒച്ചവച്ചുവെങ്കിലും അപകടത്തിനിടയാക്കിയ ബോട്ട് നിറുത്താതെ പോയി. ഏകദേശം അഞ്ച് ലക്ഷം രൂപയുടെ നഷ്ടം കണക്കാക്കുന്നു.